過新灘百里小駐峽州城
作者：袁說友
朝代：宋

paragraphs: 明朝上巴江，日日峽中行。
天險三峽路，峽險灘頭程。
就中十二灘，新灘尤可驚。
父老記往時，此地江流平。
一朝陵谷變，崩裂山崢嶸。
大崖江裏卧，小石江心橫。
作此一大灘，水石相吞并。
濤雷殷晝夜，浪雪鳴軒轟。
空山十里遥，已接千鼓聲。
末流到山尾，猶作洶湧鳴。
朝家憂病涉，遣使勞經營。
輦石竟無謀，舟至不敢征。
東來西上者，因有盤灘名。
我來灘水傍，滾沸如煎烹。
衆畏豈不畏，稚耋棲簷楹。
遐觀一舟來，掀浪嘈鼓鉦。
羣夫山下蟻，百丈風中箏。
衝濤已颭灧，轉柁猶欹傾。
戛戛到龍門，艱苦如頡羹。
須臾近平峽，便覺天地清。
携孥穩乘舟，相慶如更生。
蜀道登天難，於此論始明。
况我衰病餘，懷此憂懼情。
國恩念未報，一葉身爲輕。
小臣抱孤忠，思有稱使令。
舉酒望星河，作詩聊自評。